**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottsága**

**2020.február 25-i ülésére**

**Javaslat a Szombathely Megyei Jogú Város Önkormányzata által fenntartott óvodákban meghirdetésre kerülő magasabb vezetői álláshelyek betöltésére kiírásra kerülő pályázati felhívások jóváhagyására**

Szombathely Megyei Jogú Város Önkormányzata által fenntartott Szombathelyi Mesevár Óvoda és a Szombathelyi Weöres Sándor Óvoda vezetőjének óvodavezetői megbízatása 2020. 04. 31. napjával lejár.

A fentiekre való tekintettel új vezetői pályázat kiírásáról szükséges intézkedni.

Az óvodavezetői megbízás magasabb vezetői megbízás. Magyarország helyi önkormányzatairól szóló 2011. évi CLXXXIX. törvény 41. § (7) bekezdése szerint a helyi önkormányzat képviselő-testülete – amennyiben törvény kivételt nem tesz – kinevezi az intézmény vezetőjét.

A közalkalmazottak jogállásáról szóló 1992. évi XXXIII. törvény (továbbiakban: Kjt.) 20/B. § (1) bekezdése értelmében magasabb vezető és a vezető beosztás ellátására szóló megbízásra a 20/A. § (1) és (3)-(8) bekezdései alkalmazásával pályázatot kell kiírni. A pályázatot a megbízási jogkör gyakorlója írja ki.

Szombathely Megyei Jogú Város Önkormányzatának Szervezeti és Működési Szabályzatáról szóló 18/2019.(X.31.) önkormányzati rendelet 52. § (2) bekezdés 12. pontjában a Kulturális, Oktatási és Civil Bizottság hatáskörébe utalta az óvodavezetői megbízásra vonatkozó pályázati feltételek meghatározását.

A Kjt. 20/A. § (3) bekezdése, valamint a pedagógusok előmeneteli rendszeréréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII.30.) Korm. rendelet (továbbiakban: Korm.rend.) 22. § (7) bekezdése szerint a pályázati felhívásnak az alábbiakat kell tartalmaznia:

* a munkáltató és a betöltendő munkakör, vezetői beosztás megnevezését,
* a munkakörbe tartozó, illetve a vezetői beosztással járó lényeges feladatokat,
* a pályázat elnyerésének valamennyi feltételét,
* a pályázat részeként benyújtandó iratokat, igazolásokat,
* a pályázat benyújtásának feltételeit és elbírálásának határidejét,
* a munkahely megjelölését,
* a magasabb vezetői beosztásra történő megbízás időtartamát,
* a megbízás kezdő napját és megszűnésének időpontját,
* a beosztáshoz kapcsolódó juttatásokat.

A Kjt. 20/B. § (2) bekezdése kimondja, hogy a pályázati felhívásban meg kell jelölni, hogy magasabb vezető, illetve a vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető.

Az előterjesztés 1. számú melléklete a Szombathelyi Mesevár Óvoda, 2. számú melléklete a Szombathelyi Weöres Sándor Óvoda pályázati felhívását tartalmazza.

A nemzeti köznevelésről szóló 2011. évi CXC. törvény (a továbbiakban: Nkt.) 67. § (1) bekezdése és a Korm. rend. 21/A § (1) bekezdése alapján nevelési-oktatási intézményben az intézményvezetői megbízás feltétele:

a) az adott nevelési-oktatási intézményben pedagógus munkakör betöltéséhez szükséges – az Nkt . 3. mellékletében meghatározott – szakképzettség, középiskolában pedagógus-munkakör betöltésére jogosító mesterképzésben szerzett szakképzettség,

b) pedagógus szakvizsga keretében szerzett intézményvezetői szakképzettség,

c) legalább négy év pedagógus munkakörben, vagy heti tíz tanóra vagy foglalkozás megtartására vonatkozó óraadói megbízás ellátása során szerzett szakmai gyakorlat,

d) a nevelési-oktatási intézményben pedagógus munkakörben fennálló, határozatlan időre, teljes munkaidőre szóló alkalmazás vagy a megbízással egyidejűleg pedagógus munkakörben történő, határozatlan időre teljes munkaidőre szóló alkalmazás.

A Korm. rend. 22.§ (1) bekezdése alapján a magasabb vezetői megbízást az év során bármikor öt évre kell adni. Az Nkt. 68. § (4) bekezdése alapján amennyiben az intézményvezető megbízásának utolsó napja nem július 1. és augusztus 15. közötti időszakra esne, a megbízás lejártának időpontját akkor is erre az időszakra kell meghatározni, ha az a jogszabályi előírás vagy munkáltatói döntés alapján meghatározott határidő végénél legfeljebb hat hónappal korábban vagy később járna le.

A Kjt. 20/A. § (5) bekezdése alapján a pályázó – a pályázat részeként benyújtandó iratokon, igazolásokon túlmenően – a pályázathoz csatolja:

* a munkáltató vezetésére kiírt pályázat esetén a munkáltató vezetésére, fejlesztésére vonatkozó programját,
* arról szóló nyilatkozatát, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul,
* a külön jogszabályban vagy a pályázatban előírt további követelmények igazolására vonatkozó okiratokat.

A magasabb vezetői álláshelyre meghirdetett pályázati felhívást a Kjt. 20/A. § (4) bekezdésében foglaltaknak megfelelően a kormányzati személyügyi igazgatási feladatokat ellátó szerv (a továbbiakban: személyügyi központ) internetes oldalán (kozigállás.gov.hu), valamint, ha a fenntartó önkormányzat, a székhelyén, a helyben szokásos módon kell közzétenni. A pályázat benyújtásának határideje a munkáltató vezetésére kiírt pályázat esetén a pályázati felhívásnak a személyügyi központ honlapján való elsődleges közzétételtől számított 30 napnál rövidebb nem lehet.

A Kjt. 20/A. § (6) bekezdése szerint magasabb vezetői beosztásra kiírt pályázat esetén a pályázót a pályázati határidő lejártát követő huszonegy napon belül a kinevezési, megbízási jogkör gyakorlója által létrehozott legalább háromtagú, a betöltendő munkakör feladatait érintően szakértelemmel rendelkező bizottság hallgatja meg, melynek nem lehet tagja – a helyi önkormányzati képviselő-testület tagja kivételével – a kinevezési, megbízási jogkör gyakorlója.

A Korm. rendelet 23. § (8) bekezdése alapján a pályázatot a véleményezési határidő lejártát követő harminc napon belül el kell bírálni. Ha a megbízási jogkört közgyűlés vagy képviselő-testület gyakorolja, a pályázatokat a közgyűlés, képviselőtestület részére a véleményezési határidő lejártát követő harmincadik napot követő első testületi ülésre be kell nyújtani.

Jogszabályi változás miatt jelenleg nem kell a nevelőtestület, az alkalmazotti közösség, és szülői szervezet véleményét kikérni. A korábbi szabályozások alapján a két szakmai szervezet, a Köznevelési Szakértők Országos Egyesülete Vas Megyei Szervezete (KÖSZOE) és a Szombathelyi Pedagógusok Szakmai Képviselete (SZPSZK) is véleményezte a pályázatokat.

Javasolom, hogy a bizottság kérje fel a fenti két szakmai szervezetet, hogy a jövőben továbbra is értékelje a pályázatok részét képező vezetési programot.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. február „ ”**

**/: Dr. László Győző :/**

**HATÁROZATI JAVASLAT**

**...../2020. (II.25.) KOCB. sz. határozat**

1. A Kulturális, Oktatási és Civil Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 52. § (2) bekezdés 12. pontjában kapott felhatalmazás alapján az előterjesztés melléklete szerinti tartalommal a Szombathelyi Mesevár Óvoda és a Szombathelyi Weöres Sándor Óvoda meghirdetésre kerülő magasabb vezetői pályázatára vonatkozó felhívást jóváhagyja.
2. A Bizottság felkéri a jegyzőt, hogy a pályázati eljárás lebonyolításáról gondoskodjon.
3. A Bizottság felkéri a Köznevelési Szakértők Országos Egyesülete Vas Megyei Szervezetét, valamint a Szombathelyi Pedagógusok Szakmai Képviseletét, hogy a mindenkori óvodavezetői pályázatok részét képező vezetési programot értékelje.

**Felelős:** Putz Attila, a Kulturális, Oktatási és Civil Bizottság elnöke

Dr. Nemény András polgármester

Dr. László Győző alpolgármester

Dr. Károlyi Ákos jegyző

(a végrehajtás előkészítéséért: Vinczéné dr. Menyhárt Mária, az Egészségügyi és Közszolgálati Osztály vezetője,

Mester Ágnes, az Egészségügyi, Kulturális és Köznevelési Iroda vezetője)

**Határidő:** azonnal